Dopo
des elezions politichis dai 11 di Dicembar in Macedonie, la formazion
dal gnûf guvier e je tes mans dai partîts de minorance albanese. La
diestre nazionaliste vuidade di Nikola Gruevski (VMRO DPMNE) e reste
ancjemò il partît di maiorance relative cun 51 elets, intant che i
Sociâi Democratics (SDSM) a ‘nd àn 49. Par controlâ il Parlament
a coventin però almancul 61 deputâts e duncje a deventin decisîfs
i parlamentârs dai diviers partîts espression de minorance
albanese: la Union Democratiche pe Integrazion (DUI) che e à pierdût
une vore di consens, ma e à rivât a otignî 10 elets; BESA cun 5
deputâts; la Aleance pai Albanês cun 3; e il Partît Democratic dai
Albanês cun 2. Tai ultins vot agns la Macedonie e je stade
guviernade de diestre nazionaliste cu la poie de DUI, ma nol è par
nuie scontât che cheste aleance e torni a proponisi. Cun di fat,
buine part de comunitât albanese e calcole Gruevski di responsabil
dai atacs cuintri de minorance, par chest la Union e à pierdût
cetancj vôts e se e ves di continuâ a poiâ un guvier vuidât di
Gruevski e riscje di pierdint inmò di plui. Par formâ un guvier,
invezit, ai Sociâi Democratics no ur baste une aleance dome cu la
Union o cui trê partîts albanês plui piçui. Dificil però che un
dai trê al sedi disponibil a stâ intal stes guvier cu la Union,
acusade di vê permetût a Gruevski di meti sot atac la comunitât
albanese. Se dentri dai 16 di Fevrâr no si rivarà a saltâ fûr di
chest pantan, al coventarà meti sù un guvier tecnic che al compagni
la Macedonie a gnovis elezions.
Font:
Balkan Insight,
14-15/12/16
vec_Latn fur_Latn fur_Latn als_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fra_Latn bos_Latn unk